पाएं अपने शहर की ताज़ा ख़बरें और फ्री ई-पेपरडाउनलोड करें
कबीरधाम जिले के बोड़ला ब्लॉक अंतर्गत दो ऐसे ग्राम पंचायत हैं, जहां के कोरोना टीकाकरण को लेकर लोगों ने भरोसा जताया है। दोनों गांव में 98 फीसदी लोगों को वैक्सीन लगाया जा चुका है। ग्राम सारंगपुर कला में 45 व अधिक आयु वर्ग के 98 प्रतिशत लोगों का टीकाकरण हुआ है। वहीं 18 वर्ष आयु वर्ग के 98 फीसदी लोग वैक्सीन लगवा चुके हैं।
इसी ब्लॉक के ग्राम खरहट्टा में भी 45 प्लस वालों को शत-प्रतिशत टीकाकरण किया जा चुका है। राहत भरी खबर यह है कि लगभग 2700 की आबादी वाले सारंगपुर कला में केवल 1 व्यक्ति कोरोना संक्रमित है। उक्त व्यक्ति ने वैक्सीन नहीं लगवाया था। इससे ग्रामीणों को वैक्सीन लगवाने को लेकर जागरूकता बढ़ी है। ग्राम सारंगपुर कला की सरपंच राधा चंद्रवंशी बताती हैं कि उनके गांव की आबादी लगभग 2700 है और यहां 98 प्रतिशत लोगों ने टीकाकरण करा लिया है। इसी का नतीजा है कि गांव में केवल एक व्यक्ति ही कोरोना से संक्रमित है, जिसने टीका नहीं लगवाया था।
टीके को लेकर भ्रम की स्थिति थी, जिसे मितानिनों ने दूर किया: सारंगपुर कला निवासी 60 वर्षीय ग्राम पटेल भागीरथी चंद्रवंशी ने गांव में सबसे पहले टीका लगवाया था। वे बताते हैं कि उनके गांव में कोरोना टीकाकरण को लेकर कुछ अफवाहें फैली हुई थीं। लेकिन स्वास्थ्य विभाग, राजस्व व पंचायत विभाग, आंगनबाड़ी कार्यकर्ताओं, मितानिनों ने लगातार घर-घर जाकर लोगों को जागरुक किया। फोहारा बाई यादव का कहना है कि टीकाकरण से किसी तरह की परेशानी नहीं हुई।
पूरे जिले में टीकाकरण मुहिम होगी तेज: सीईओ
दोनों गांव में 98 फीसदी टीकाकरण को लेकर कलेक्टर रमेश कुमार शर्मा ने सराहना की है। जिपं सीईओ विजय दयाराम के ने बताया कि दोनों ग्राम पंचायतों में विशेष मुहिम चलाकर टीकाकरण कराया गया। अब पूरे जिले में मुहिम तेज की जाएगी। स्वास्थ्य दल की सेवाएं ली जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn